আবেদনকারীর বক্তব্য ছিল, পেট্রল, ডিজেলের দাম বাড়ানোর ক্ষেত্রে তেল কোম্পানিগুলিকে পরোক্ষে নিয়ন্ত্রণ করতে থাকে কেন্দ্র। সরকারের ইচ্ছে, মর্জির উপরেই দাম ঠিক করার বিষয়টি নির্ভর করে থাকে। তাই কর্নাটকের ভোটের সময়ে ২২ দিন পেট্রল, ডিজেলের দামে কোনও পরিবর্তন করা হয়নি। বিচারপতিরা বলেন, ‘‘সরকার পদক্ষেপ করতেই পারে। আমরা এ ব্যাপারে কোনও নির্দেশ দেব না।’’ আবেদনকারীর আর্জি ছিল, পেট্রল, ডিজেলকে নিত্যপ্রয়োজনীয় দ্রব্যের মর্যাদা দিয়ে ন্যায্যমূল্যে তা জনসাধারণের কাছে পৌঁছে দিতে কেন্দ্রকে নির্দেশ দিক আদালত। এই প্রসঙ্গে অবশ্য কেন্দ্রের বক্তব্য জানতে চেয়েছে হাইকোর্ট। চার সপ্তাহের মধ্যে এর জবাব দিতে হবে। আগামী ১৬ নভেম্বর পরবর্তী শুনানির দিন রাখা হয়েছে। আবেদনকারীর বক্তব্য ছিল, গত জুলাইয়ে তিনি একই ধরনের আর্জি নিয়ে আদালতে এসেছিলেন। তখনই কেন্দ্রকে ওই সিদ্ধান্ত নিতে বলেছিল আদালত। কিন্তু কেন্দ্র কোনও পদক্ষেপ করেনি। তার পরেই ফের আদালতের দ্বারস্থ হয়েছেন তিনি।